Oliver Abildgaard fortæller til bold.dk, at andre klubber har vist interesse i ham, men midtbanespilleren regner med at blive i AaB og fortsætte sin udvikling.

AaB's Oliver Abildgaard fik i efteråret sit helt store gennembrud i den bolsjestribede trøje, og det har kastet interesse af sig fra andre klubber.

Det fortæller den 22-årige midtbanespiller, men han regner ikke med at forlade det nordjyske i vinterens transfervindue.

- Jeg har da snakket med min agent, og det er klart, at på grund af mine gode præstationer så er der klubber, der begynder at kigge min vej.

- Det er en god måde at få bekræftet, at det virker, det man gør. At der er andre klubber end AaB, der er interesserede og holder øje, er en cadeau til mig, og det er jeg da glad for, siger Oliver Abildgaard til bold.dk.

Kan du sige noget om, hvilke klubber der er interesserede?

- Det er ikke noget, jeg bruger tid på. Alt mit fokus er, hvor det bør være, og det er på AaB. Det vigtigste for mig er at være den bedste udgave af mig selv i AaB hver dag og gøre det så godt for klubben som muligt.

- Det, at flere klubber synes, jeg er interessant, er jeg naturligvis glad for, men det er ikke noget, jeg tænker over. Jeg har heldigvis nogen til at hjælpe mig med den del, siger Abildgaard.

Overvejer du at skifte væk fra AaB i dette transfervindue?

- Jeg trives rigtig godt i AaB, og det er ikke noget, jeg har tænkt over. Nu er der opstart i klubben mandag, hvor jeg er meget opsat på gøre det godt og tage yderligere skridt i min udvikling. Et eventuelt skifte skal både være rigtigt for klubben og for mig, siger han.

Regner du med at være AaB-spiller, når kalenderen siger 1. februar?

- Ja, det gør jeg, siger Abildgaard kontant.

I AaB-trøjen blev det til 18 optrædener i Superligaen i efterårssæsonen, mens Abildgaard også spillede seks U21-landskampe for Danmark.

martin@bold.dk

Tegn et sæsonkortabonnement og se alle AaB?s hjemmekampe her